**UGDYMO KARJERAI STEBĖSENOS SISTEMOS MODELIO APRAŠAS**

1. **Bendrosios nuostatos**
2. Ugdymo karjerai stebėsenos sistemos modelio aprašo (toliau – Aprašas) paskirtis – apibrėžti ugdymo karjerai stebėsenos misiją, tikslą ir uždavinius, objektą ir subjektą, principus, ugdymo karjerai stebėsenos organizavimą ir vykdymą, rodiklius, jų atrankos kriterijus ir tvirtinimą, disponavimą stebėsenos informacija ir ugdymo karjerai stebėsenos veiklų tęstinumo užtikrinimo priemones. Šis Aprašas ir jo priedai bus naudojami kuriant ir/ ar pritaikant informacinę (-es) sistemą (-as) (toliau - IS) ugdymo karjerai stebėsenos vykdymui.
3. Ugdymo karjerai stebėsena Apraše suprantama kaip ugdymo karjerai stebėsenos subjektų vykdoma nuolatinė ugdymo karjerai sistemos, būklės ir kaitos analizė, vertinimas, prognozavimas, taip pat tam reikalingų duomenų rinkimas. Apraše aptariamos apibrėžtoje švietimo sistemos dalyje – bendrojo ugdymo mokyklų ir profesinio mokymo įstaigų mokiniams ir kitoms tikslinėms grupėms (pavyzdžiui, nesimokantiems asmenims iki 21 m. amžiaus) teikiamos ugdymo karjerai paslaugos. Ugdymo karjerai paslaugų aukštųjų mokyklų studentams stebėsena vykdoma Aukštųjų mokyklų studentų ir absolventų karjeros valdymo informacinės sistemos priemonėmis.
4. Ugdymo karjerai stebėsenos misija – sudaryti sąlygas ugdymo karjerai valdymo subjektams priimti pagrįstus sprendimus ir vykdyti ugdymo karjerai kokybę laiduojantį valdymą, taip pat informuoti visuomenę apie ugdymo karjerai sistemos būklę.
5. Ugdymo karjerai stebėsenos tikslas – renkant ir analizuojant duomenis apie ugdymo karjerai paslaugų organizavimą ir teikimą – ugdymo karjerai procesai, įskaitant ugdymo karjerai paslaugų organizavimui ir teikimui reikalingą indėlį, ugdymo karjerai paslaugų rezultatus, pasekmes ir poveikį, kontekstą, kuriame ugdymo karjerai paslaugos yra teikiamos bei naudojant švietimo, kitų valstybės registrų ir/ arba informacinių sistemų duomenis, sudaryti prielaidas kokybiškai funkcionuoti ugdymo karjerai sistemai, optimaliai paskirstyti žmogiškuosius, finansinius ir materialinius išteklius, analizuoti ir vertinti ugdymo karjerai sistemos būklę ir pokyčius, prognozuoti ugdymo karjerai sistemos kaitą.
6. Ugdymo karjerai stebėsenos uždaviniai yra šie:
   1. tirti ugdymo karjerai valdymo subjektų informacijos apie ugdymo karjerai sistemą poreikius;
   2. rinkti, kaupti ir apdoroti duomenis apie ugdymo karjerai sistemos būklę;
   3. analizuoti ir vertinti ugdymo karjerai būklę bei kaitą ir jai darančius įtaką veiksnius, atsižvelgiant į ugdymui karjerai keliamą tikslą ir uždavinius;
   4. prognozuoti ugdymo karjerai sistemos kaitą;
   5. teikti ir skelbti ugdymo karjerai stebėsenos duomenis ir/ arba analitinę informaciją.
7. Ugdymo karjerai stebėsenos objektas – ugdymo karjerai būklė ir jos kaita vertinama šiais aspektais: indėlis į ugdymą karjerai, ugdymo karjerai procesai, ugdymo karjerai rezultatai, poveikis ir pasekmės, kurie stebimi atsižvelgiant į ugdymo karjerai kontekstą, ugdymo karjerai sistemai keliamus tikslus ir uždavinius, ugdymo karjerai paslaugų gavėjų (mokinių) ir ugdymo karjerai paslaugų teikėjų poreikius bei kitų suinteresuotų šalių lūkesčius.
8. Ugdymas karjerai stebimas šiais pagrindiniais aspektais:
   1. ugdymo karjerai sistemos funkcionavimo (indėlis į ugdymą karjerai, ugdymo karjerai procesai, ugdymo karjerai rezultatai, ugdymo karjerai rezultatai poveikis ir pasekmės);
   2. švietimo sričių, kurias apima ugdymas karjerai (bendrasis ugdymas ir profesinis mokymas);
   3. karjeros paslaugų (karjeros informavimas kartu su profesiniu veiklinimu, karjeros konsultavimas ir ugdymas karjerai);
   4. ugdymo karjerai paslaugų gavėjų (mokinių), kurie skirstomi į šias grupes (bendrojo ugdymo mokyklų mokiniai besimokantys pagal bendrojo ugdymo programas, profesinio mokymo įstaigų mokiniai besimokantys pagal profesinio mokymo programas, kita):
      1. bendrojo ugdymo mokyklų mokiniai, kurie mokosi pagal pradinio ugdymo programą (1–4 klasės);
      2. bendrojo ugdymo mokyklų mokiniai, kurie mokosi pagal pagrindinio ugdymo programos pirmąją dalį (5–8 klasės);
      3. bendrojo ugdymo mokyklų mokiniai, kurie mokosi pagal pagrindinio ugdymo programos antrąją dalį (9–10 klasės);
      4. bendrojo ugdymo mokyklų mokiniai, kurie mokosi pagal vidurinio ugdymo programą (11–12 klasės);
      5. profesinio mokymo įstaigų mokiniai neturintys pagrindinio išsilavinimo, kurie mokosi pagal profesinio mokymo programas kartu su pagrindinio ugdymo programos antrąja dalimi arba tik pagal profesinio mokymo programas;
      6. profesinio mokymo įstaigų mokiniai turintys pagrindinį išsilavinimą, kurie mokosi pagal profesinio mokymo programas kartu su vidurinio ugdymo programa arba tik pagal profesinio mokymo programas;
      7. profesinio mokymo įstaigų mokiniai turintys vidurinį išsilavinimą, kurie mokosi pagal profesinio mokymo programas;
      8. asmenys, kurie tobulina turimą arba įgyja naują kvalifikaciją profesinio mokymo įstaigose (tęstinis profesinis mokymas);
      9. kiti ugdymo karjerai paslaugų gavėjai (pvz., nesimokantys asmenys iki 21 m. amžiaus);
   5. ugdymo karjerai paslaugų teikėjų, kurie skirstomi į šias grupes:
      1. karjeros specialistai (karjeros konsultantai ir asmenys, kurie koordinuoja karjeros paslaugų teikimą mokykloje, vadovauja mokyklos specialistų grupės darbui ir vykdo susijusias veiklas);
      2. bendrojo ugdymo mokyklų ir profesinio mokymo įstaigų mokytojai ir kiti specialistai, dalyvaujantys ugdymo karjerai veiklose.
9. Ugdymo karjerai stebėsenos subjektai – institucijos, vykdančios ir/ arba organizuojančios ugdymo karjerai stebėseną: Lietuvos Respublikos švietimo ir mokslo ministerija ir jos įgaliotos institucijos, savivaldybių vykdomosios institucijos, bendrojo ugdymo mokyklos ir profesinio mokymo įstaigos, ugdymo karjerai paslaugų teikėjai.
10. Pagrindinės Apraše vartojamos sąvokos:

Analitinė informacija – duomenimis grįsti apibendrinimai ir išvados.

Duomuo – kokybinė (aprašomoji) arba kiekybinė (statistinė) fakto išraiška.

Duomenų apdorojimas – duomenų redagavimas, klasifikavimas, agregavimas, rūšiavimas ir jų bazių sudarymas.

Duomenų integravimas – sutvarkytų ir apdorotų duomenų gavimas bei jų prijungimas prie esamų duomenų.

Duomenų tvarkymas – ataskaitų bei anketų, taisyklių joms pildyti rengimas, jų teikimas duomenų teikėjams, rinkimas ir rengimas apdoroti.

Informacijos skelbimas – viešas duomenų ir analitinės informacijos pranešimas internete, spaudoje, per radiją, televiziją, konferencijose ir pan.

Informacijos teikimas – duomenų ir analitinės informacijos perdavimas užsakovams ir vienų stebėsenos vykdytojų kitiems.

Indėlis į ugdymą karjerai – pastangos ir/arba ištekliai, reikalingi ugdymo karjerai sistemai veikti ir tikslams pasiekti.

Karjeros konsultantas – profesionalus karjeros specialistas teikiantis karjeros paslaugas ir padedantis plėtoti karjeros paslaugų sistemą bendrojo ugdymo mokyklose ir profesinio mokymo įstaigose.

Asmenys, kurie koordinuoja karjeros paslaugų teikimą mokykloje – specialistas, dirbantis bendrojo ugdymo mokykloje arba profesinio mokymo įstaigoje ir joje teikiantis bei koordinuojantis karjeros paslaugas.

Rodiklis – kiekybinis dydis arba kokybinis požymis, iš kurio sužinoma planavimui, valdymui ir kontrolei reikiama informacija, galinti padidinti valdymo veiksmingumą.

Rodiklio aprašas – rodiklio paskirties, skaičiavimo metodikos ir skaičiavimo dažnumo apibūdinimas, parengiamas apibrėžiant rodiklį.

Rodiklių grupės – keletas tam tikru stebėsenos objekto požymiu (-iais) susijusių rodiklių.

Stebėsenos sritys – keletas tam tikru stebėsenos objekto požymiu (-iais) susijusių rodiklių grupių.

Stebėsenos informacija – stebėsenos duomenų ir analitinės informacijos visuma.

Ugdymo karjerai kontekstas – išorinės sąlygos ir reikmės, turinčios įtakos ugdymo karjerai sistemai.

Ugdymo karjerai procesas – priežastiniais ryšiais susijusių, ugdymo karjerai sistemoje vykstančių pokyčių eiga.

Ugdymo karjerai rezultatas – būvis pasibaigus tam tikram ugdymo karjerai proceso etapui arba ugdymo karjerai sukurtas produktas;

Ugdymo karjerai poveikis ir pasekmės - ugdymo karjerai įtaka asmens ir visuomenės gyvenimui bei aplinkai.

Kitos šiame apraše vartojamos sąvokos atitinka Lietuvos Respublikos švietimo įstatyme vartojamas sąvokas.

1. Ugdymo karjerai stebėsenos principai:
   1. Tikslingumas – renkami tik tie duomenys ir informacija, kurie yra reikalingi ir tinkami ugdymo karjerai sistemos būklę vertinti bei ugdymo karjerai sistemos valdymo subjektų sprendimams priimti.
   2. Sistemingumas – visa ugdymo karjerai sistema stebima planingai, suderintai ir laikantis tęstinumo.
   3. Nešališkumas – ugdymo karjerai stebėsena vykdoma be išankstinio nusistatymo, laikantis profesinio nepriklausomumo nuo įvairių interesų grupių.
   4. Patikimumas – duomenys renkami laikantis duomenų rinkimo standartų, skelbiama tikrovę atitinkanti informacija.
   5. Konfidencialumas − skelbiama tik tokia informacija, kuri garantuoja fizinio asmens duomenų anonimiškumą, išskyrus teisės aktuose numatytus atvejus.
   6. Saikingumas – siekiama maksimaliai sumažinti duomenų teikimo naštą ir suvaržyti besaikį duomenų rinkimą. Duomenis surinkus vienąkart, pakartotinai jie neberenkami.
2. **Ugdymo karjerai Stebėsenos organizavimas ir vykdymas**
3. Ugdymo karjerai stebėsenos organizavimas ir vykdymas apima šias veiklas:
   1. duomenų, rodiklių ir analitinės informacijos poreikių tyrimą;
   2. rodiklių sąrašų ir rodiklių aprašų sudarymą, tvirtinimą ir atnaujinimą;
   3. stebėsenos administracinės naštos įvertinimą;
   4. duomenų rinkimo koordinavimą;
   5. duomenų rinkimą ir teikimą;
   6. duomenų integravimą;
   7. duomenų tvarkymą ir apdorojimą;
   8. rodiklių reikšmių apskaičiavimą;
   9. duomenų ir rodiklių analizę;
   10. tyrimų užsakymą ir vykdymą;
   11. apžvalgų ir ataskaitų rengimą;
   12. ugdymo karjerai sprendimų modeliavimą ir jų poveikio analizę;
   13. stebėsenos subjektų ir naudotojų informavimą apie ugdymo karjerai sistemos būklę.
4. Ugdymo karjerai stebėsena yra dviejų rūšių:
   1. reguliari – pasikartojantys stebėsenos darbai atliekami remiantis ugdymo karjerai stebėsenos rodiklių sąrašu, pateikiamu Aprašo 1 priede, vykdomi rodiklių aprašuose numatytu dažnumu;
   2. nereguliari – papildomi stebėsenos darbai atliekami remiantis atskiru ugdymo karjerai valdymo subjektų sprendimu.
5. Ugdymo karjerai stebėsenos duomenų kaupimas vykdomas šiais būdais:
   1. duomenys ugdymo karjerai stebėsenos subjektų suvedami į IS ekraninėmis formomis;
   2. duomenys ir/ar apskaičiuoti rodikliai į IS gaunami iš valstybės registrų ir/ ar informacinių sistemų;
   3. duomenys renkami IS priemonėmis vykdant apklausas ir atliekant specialius ugdymo karjerai tyrimus, kurių duomenys ir/ar apibendrinimai bei išvados tvarkomi IS.
6. Ugdymo karjerai stebėsenos duomenų analizė ir vertinimas (analitinės informacijos parengimas), vykdomi šias būdais:
   1. atliekama ugdymo karjerai stebėsenos rodiklių analizė IS sukurtomis priemonėmis, leidžiančiomis sudaryti interaktyvias stebėsenos ataskaitas, ir vertinimas pagal rodiklių faktinių reikšmių atitikimą siektinoms bei rodiklių priklausomybę atitinkamai rodiklių reikšmių intervalo daliai: intervalas „Tenkina – Neutralus – Netenkina“ (angl. *Range „Green – Yellow – Red“*). Ugdymo karjerai stebėsenos rodiklių analizės principai aprašomi Aprašo 36 punkte.
   2. pagal poreikį atliekami specialūs ugdymo karjerai tyrimai, kuriems atsižvelgiant į jiems keliamus tikslus parenkami atitinkami tyrimo metodai. Šiuos tyrimus atliekantys specialistai gali naudotis IS sukauptais stebėsenos duomenimis, IS apklausų priemonėmis papildomiems duomenims surinkti ir analitiniais įrankiais surinktiems duomenims apdoroti;
7. Ugdymo karjerai stebėsena organizuojama ir vykdoma valstybės, savivaldybės ir mokyklos lygmenimis:
   1. valstybės lygmens ugdymo karjerai stebėsena apima šalies ugdymo karjerai būklės ir kaitos analizę, vertinimą, prognozavimą;
   2. savivaldybės lygmens ugdymo karjerai stebėsena apima savivaldybės teritorijoje esančių mokyklų teikiamo ugdymo karjerai būklės ir kaitos analizę, vertinimą, prognozavimą;
   3. mokyklos lygmens ugdymo karjerai stebėsena apima mokykloje teikiamo ugdymo karjerai būklės ir kaitos analizę, vertinimą, prognozavimą.
8. Valstybės lygmens švietimo stebėsenos organizavimas ir vykdymas:
   1. už valstybės lygmens ugdymo karjerai stebėsenos organizavimą ir vykdymą atsakinga Lietuvos Respublikos švietimo ir mokslo ministerija ir/ arba jos įgaliotos institucijos;
   2. valstybės lygmens analitinės informacijos poreikius ugdymo karjerai stebėsenai tiria, rodiklius kuria ir atnaujina, duomenų ir rodiklių analizę atlieka, tyrimus užsako, vykdo, apžvalgas bei ataskaitas rengia, ugdymo karjerai sprendimus modeliuoja ir jų poveikį analizuoja, analitinę informaciją ugdymo karjerai valdymo subjektams ir kitiems naudotojams teikia ir skelbia Lietuvos Respublikos švietimo ir mokslo ministerija ir/arba jos įgaliotos institucijos;
   3. valstybės lygmens ugdymo karjerai stebėsenos duomenų ir rodiklių poreikius tiria, duomenų rinkimą koordinuoja, duomenis renka, kaupia, integruoja, tvarko, apdoroja, ugdymo karjerai stebėsenos rodiklių reikšmes apskaičiuoja, oficialius duomenis bei ugdymo karjerai stebėsenos rodiklių reikšmes skelbia ir teikia Lietuvos Respublikos švietimo ir mokslo ministerijos įgaliota institucija;
   4. duomenis valstybės lygmens ugdymo karjerai reguliariai stebėsenai Lietuvos Respublikos švietimo ir mokslo ministerijos įstaigos, savivaldybių, mokyklų administracijos teikia neatlygintinai;
   5. valstybės lygmens ugdymo karjerai stebėsenos vykdytojai naudoja kitų institucijų − Statistikos departamento prie Lietuvos Respublikos Vyriausybės, Lietuvos Respublikos socialinės apsaugos ir darbo ministerijos, Lietuvos Respublikos vidaus reikalų ministerijos, Lietuvos Respublikos finansų ministerijos ir kt. − viešai skelbiamus duomenis. Kiti ugdymo karjerai sistemos stebėsenai valstybės lygmeniu reikalingi duomenys gali būti teikiami remiantis Lietuvos Respublikos švietimo ir mokslo ministerijos su šiomis institucijomis sudarytomis duomenų teikimo sutartimis;
   6. ugdymo karjerai stebėsenai naudojami Švietimo valdymo informacinėje sistemoje (toliau – ŠVIS) kaupiami duomenys ir pagal poreikį kitų valstybės registrų ir/arba informacinių sistemų kaupiami duomenys.
9. Už savivaldybės lygmens ugdymo karjerai stebėsenos organizavimą ir vykdymą atsakinga savivaldybės vykdomoji institucija.
10. Už mokyklos lygmens švietimo stebėsenos organizavimą ir vykdymą atsakingas mokyklos vadovas.
11. Skirtingų lygmenų ugdymo karjerai stebėsenos organizatoriai ir vykdytojai bendradarbiauja neatlygintinai keisdamiesi stebėsenos informacija ir patirtimi, siekdami išvengti duomenų rinkimo dubliavimo.
12. Ugdymo karjerai stebėsenos organizavimas ir vykdymas aprašomas Ugdymo karjerai stebėsenos sistemos įgyvendinimo rekomendacijose.
13. Švietimo informacinių technologijų centras organizuoja ir vykdo ugdymo karjerai stebėsenos sistemos aptarnavimą, pritaiko ŠVIS ugdymo karjerai stebėsenos vykdymui:
    1. vykdo duomenų rinkimą, kaupimą, apdorojimą ir šių veiklų koordinavimą;
    2. teikia duomenis, rodiklius ir informaciją užsakovams ir/arba skelbia naudotojams;
    3. vykdo veiklas vadovaudamasi IS nuostatais.
14. Valstybės lygmens ugdymo karjerai stebėsenos duomenų ir analitinės informacijos panaudojimas. Pagrindiniai valstybės lygmens ugdymo karjerai stebėsenos duomenų ir analitinės informacijos naudotojai:
    1. ugdymo karjerai politikos formuotojai ir kiti ugdymo karjerai politikos formavimo dalyvaujantys subjektai, kurie remdamiesi ugdymo karjerai stebėsenos informacija gali įvertinti ugdymo karjerai sistemos būklę valstybės mastu, planuoti būtinus jos pokyčius, priimti pagrįstus sprendimus ir vykdyti ugdymo karjerai kokybę laiduojantį valdymą, įvertinti ugdymo karjerai politikos įgyvendinimą ir planuoti ugdymo karjerai sistemos veiklą, iškeliant valstybės lygmens tikslus ir nustatant jų įgyvendinimą matuojančius rodiklius bei jų siektinas reikšmes;
    2. ugdymo karjerai stebėsenos specialistai, kurie pagal jiems priskirtas funkcijas vykdo ugdymo karjerai stebėseną valstybės mastu, t. y. renka ir į IS suveda valstybės lygmens ugdymo karjerai stebėsenos duomenis, taip pat pagal nustatytą poreikį analizuoja sukauptus duomenis ir rengia analitinę informaciją ugdymo karjerai politikos formuotojams ir visuomenei.
15. Savivaldybės ir mokyklos lygmens ugdymo karjerai stebėsenos duomenų ir analitinės informacijos panaudojimas. Pagrindiniai savivaldybės ir mokyklos lygmens ugdymo karjerai stebėsenos duomenų ir analitinės informacijos naudotojai:
    1. savivaldybės vykdomosios institucijos, kurios siekiant padėtų įvertinti ugdymo karjerai būklę savivaldybės ir atskirų mokyklų lygmeniu, planuoti ugdymo karjerai paslaugų teikimą, reikalingus finansinius ir materialinius bei žmogiškuosius išteklius, derinat su mokyklomis ir kitomis suinteresuotomis šalimis (darbdavių organizacijomis ir kt.) gali iškelti savivaldybės lygmens tikslus ir atitinkamai nustatyti juos matuojančių rodiklių siektinas reikšmes, remiantis stebėsenos duomenimis ir/ ar analitine informacija vertinti jų įgyvendinimą;
    2. bendrojo ugdymo mokyklų ir profesinio mokymo įstaigų vadovai, kurie siekiant stebėti ugdymo karjerai būklę mokyklos lygmeniu, planuoti ugdymo karjerai veiklas ir užtikrinti atskaitomybę už suteiktas ugdymo karjerai paslaugas, derinant su savivaldybės administracijos atsakingais asmenimis (jeigu mokykla yra pavaldi savivaldybės administracijai) ir kitomis suinteresuotomis šalimis (mokinių tėvais (globėjais) ir kt.) gali iškelti mokyklos lygmens tikslus ir atitinkamai nustatyti juos matuojančių rodiklių siektinas reikšmes, remiantis stebėsenos duomenimis ir/ ar analitine informacija gali vertinti jų įgyvendinimą;
    3. ugdymo karjerai paslaugų teikėjai, kurie siekiant padėti tobulinti teikiamų paslaugų kokybę, gali naudoti Savivaldybės ir mokyklos lygmens ugdymo karjerai stebėsenos duomenis ir analitinę informaciją, pavyzdžiui, ugdymo karjerai paslaugų gavėjų (mokinių) pasitenkinimo suteiktomis karjeros paslaugomis apklausų duomenis ir/ ar rezultatus, ugdymo karjerai tyrimų duomenis ir/ar apibendrinimus bei išvadas.
16. Ugdymo karjerai stebėsenos subjektų atsakomybės nustatant ugdymo karjerai stebėsenos rodiklius ir jų siektinas reikšmes bei atliekant kitas su ugdymo karjerai stebėsenos organizavimu ir vykdymu susijusias veiklas pavaizduotos 1 pav.

|  |  |  |  |  |  |  |
| --- | --- | --- | --- | --- | --- | --- |
| Ugdymo  karjerai stebėsenos subjektai | Rodiklių nustatymas ir jų aprašų parengimas/ atnaujinimas | Tikslų ir rodiklių siektinų reikšmių nustatymas | Pirminių duomenų į IS suvedimas | Rodiklių analizė ir probleminių sričių nustatymas | Priemonių veiklos tobulinimui parinkimas | Pokyčių įgyvendinimas ir atskaitomybė |
| Švietimo ir mokslo ministerija ir/ arba jos įgaliotos institucijos | X | X | X | X | X | X |
| Savivaldybių vykdomosios institucijos, bendrojo ugdymo mokyklos ir profesinio mokymo įstaigos |  | X | X | X | X | X |
| Ugdymo karjerai paslaugų teikėjai |  |  | X | X | X | X |

1 pav. *Ugdymo karjerai stebėsenos subjektų atsakomybių matrica*

1. Ugdymo karjerai stebėsenos rodiklių (strateginių, taktinių ir operatyvinių), susijusių duomenų ir/ar analitinės informacijos tikslinės grupės ir jų poreikius atitinkančių ugdymo karjerai stebėsenos duomenų srautai pavaizduoti 2 pav.



2 pav. *Ugdymo karjerai stebėsenos duomenų srautų pagal ugdymo karjerai stebėsenos subjektus schema*

1. **ugdymo karjerai Stebėsenos rodikliai**
2. Ugdymo karjerai stebėsenos rodikliai yra tvirtinami vadovaujantis Valstybės švietimo ir mokslo stebėsenos tvarkos aprašu.
3. Ugdymo karjerai stebėsenos rodikliai turi atitikti šiuos kriterijus:
   1. rodiklio aiškumas ir informatyvumas;
   2. validumas;
   3. rodiklio naudingumas, tinkamumas ugdymo karjerai valdymo, būklės analizės ir visuomenės informavimo reikmėms;
   4. rodiklio universalumas;
   5. rodikliui skaičiuoti reikalingų duomenų prieinamumas ir patikimumas;
   6. efektyvus rodiklio teikiamos naudos ir kaštų santykis.

**III.2 ugdymo karjerai Stebėsenos rodikliŲ KLasifikavimas ir analizė**

1. Ugdymo karjerai stebėsenos rodiklių sąrašą sudaro rodikliai, atspindintys ugdymo karjerai sistemos būklę, skirtumų ir/ ar pokyčių mastą bei svarbiausių valstybės lygmens ugdymo karjerai tikslų įgyvendinimą.
2. Ugdymo karjerai stebėsenos rodikliai aukščiausiame lygmenyje yra klasifikuojami pagal Konteksto – Indėlio – Proceso – Rezultato (angl. CIPO *– Context – Input – Process – Output*) modelį (toliau – *CIPO modelis*) :
   1. konteksto rodikliai – rodikliai, kurie apibūdina mokinį supančios ir darančios įtaką jo mokymui(-si) aplinką;
   2. indėlio rodikliai – rodikliai, kurie apibūdina ugdymo karjerai sistemos materialiuosius ir finansinius bei žmogiškuosius išteklius, skirtus ugdymo karjerai veikloms įgyvendinti;
   3. proceso rodikliai – rodikliai, kurie apibūdina ugdymo karjerai paslaugų (karjeros valdymo kompetencijų ugdymo, konsultavimo karjerai ir kt.) turinį ir ugdymo karjerai paslaugų vadybos procesus (paslaugų teikimo planavimas, organizavimas, teikimas, koordinavimas, priežiūras, įvertinimas, ugdymo karjerai kokybės valdymas, ugdymo karjerai edukacinės aplinkos kūrimas ir turtinimas);
   4. rezultato, poveikio ir pasekmių rodikliai – rodikliai, kurie apibūdina ugdymo karjerai paslaugų gavėjų įgytas kompetencijas (savęs pažinimo, mokymosi ir karjeros galimybių pažinimo, specialiąsias karjeros kompetencijas, dermę su bendrųjų kompetencijų ugdymu) ir ugdymo karjerai paslaugų teikėjų rezultatus, poveikį ir pasekmes (ugdymo karjerai veiklų tikslingumą, visų tikslinių grupių aprėpties požymius, kt.).
3. Pagal atskiras CIPO modelio dalis yra išskirtos šios stebėsenos sritys:
   1. konteksto dalyje stebimos sritys:
      1. „Ugdymo karjerai aplinka“, kurią apibūdina šios rodiklių grupės:
         1. bendrojo ugdymo aprėptis;
         2. mokinių dalyvavimas neformaliajame švietime;
         3. socialinis pažeidžiamumas;
         4. darbo rinka.
   2. indėlio dalyje stebimos sritys:
      1. „Žmogiškieji ištekliai“, kuriuos apibūdina šios rodiklių grupės:
         1. ugdymo karjerai paslaugų teikėjų demografinės charakteristikos;
         2. ugdymo karjerai paslaugų teikėjų kvalifikacija ir kompetencijos;
         3. ugdymo karjerai paslaugų teikėjų darbo sąlygos;
         4. „Materialieji ir finansiniai ištekliai“, kuriuos apibūdina šios rodiklių grupės:
         5. finansavimas;
         6. materialinė bazė.
   3. proceso dalyje stebimos sritys:
      1. „Ugdymo karjerai paslaugos“, kurias apibūdina šios rodiklių grupės:
      2. ugdymo karjerai paslaugų aprėptis ir prieinamumas;
      3. bendradarbiavimas organizuojant ugdymo karjerai paslaugų teikimą;
      4. ugdymo karjerai paslaugų vadyba.
   4. rezultato, poveikio ir pasekmių dalyje stebimos sritys:
      1. „Ugdymo karjerai paslaugų gavėjų (mokinių) įgytos kompetencijos“;
      2. „Ugdymo karjerai paslaugų teikėjų veiklos vertinimas“;
      3. „Ugdymo karjerai paslaugų gavėjų (mokinių) dalyvavimas švietime ir užimtumas“, kuriuos apibūdina šios rodiklių grupės:
      4. dalyvavimas švietime ir mokymosi tąsa;
      5. integracija darbo rinkoje.
4. Ugdymo karjerai stebėsenos duomenys ir/ ar informacija yra skirstoma į:
   1. orientuotus į sistemą - analizuojami duomenys ir/ar informacija, apibūdinanti ugdymo karjerai sistemos būklę;
   2. orientuotus į instituciją - analizuojami duomenys ir/ar informacija, apibūdinanti ugdymo karjerai situaciją bendrojo ugdymo mokyklose ir profesinio mokymo įstaigose;
   3. orientuotus į asmenį - analizuojami duomenys ir/ar informacija, apibūdinanti ugdymo karjerai paslaugų gavėjų (bendrojo ugdymo mokyklų ir profesinio mokymo įstaigų mokinių) ir ugdymo karjerai paslaugų teikėjų (karjeros konsultantų, asmenų, kurie koordinuoja karjeros paslaugų teikimą mokykloje, mokytojų, dalyvaujančių ugdymo karjerai veiklose) charakteristikas ir pasiekimus.
5. Ugdymo karjerai stebėsenos rodikliai klasifikuojami ir atitinkamai analizuojami pagal CIPO modelio dalis, jose išskirtas stebėsenos sritis ir rodiklių grupes, švietimo sritis (bendrąjį ugdymą ir profesinį mokymą) bei sisteminį, institucinį ir asmens lygmenis (žr. 3 pav.).



3 pav. *Ugdymo karjerai stebėsenos rodiklių loginė schema*

1. Ugdymo karjerai stebėsenos rodiklių analizės principai:
   1. pasirinkus rodiklių ataskaitą yra parodoma labiausiai apibendrinta informacija, kuri identifikuoja, kaip pakito ugdymo karjerai sistema pagal CIPOmodelio dalis, t.y. kaip pakito Lietuvos ugdymo karjerai sistemos kontekstas, indėlis, procesas ir rezultatas lyginant su praėjusiais metais: pagerėjo, pablogėjo ar nepakito.
   2. rodiklių ataskaitą, rengiamą bendrajam ugdymui ir profesiniam mokymui kartu arba atskirai, galima išskleisti pagal CIPO modelio dalis. Šios dalis gali būti skaidomos į keturis lygius:
      1. pagal CIPO modelio dalis: kontekstas, indėlis, procesas, rezultatas, poveikis ir pasekmės;
      2. pagal CIPO modelio dalyse esančias stebėsenos sritis, pavyzdžiui: CIPO modelio dalis – indėlis, stebėsenos sritis – žmogiškieji ištekliai;
      3. pagal stebėsenos srityje esančias rodiklių grupes, pavyzdžiui: CIPO modelio dalis – indėlis, stebėsenos sritis – žmogiškieji ištekliai, rodiklių grupė – ugdymo karjerai paslaugų teikėjų kvalifikacija ir kompetencijos;
      4. pagal konkretų rodiklį kiekvienoje rodiklių grupėje, pavyzdžiui: CIPO modelio dalis – indėlis, stebėsenos sritis – žmogiškieji ištekliai, rodiklių grupė – ugdymo karjerai paslaugų teikėjų kvalifikacija ir kompetencijos, konkretus rodiklis – vidutinis karjeros specialisto darbo stažas.
   3. ugdymo karjerai stebėsenos rodiklių reikšmės stebimos laike, pagal jų atitikimą planuotoms, taip pat rodiklių priklausomybę atitinkamai rodiklių reikšmių intervalo daliai: intervalas „Tenkina – Neutralus – Netenkina“ (žr. 4 pav.).

4 pav. *Ugdymo karjerai stebėsenos rodiklių ataskaitos sudarymo ir analizės principai*

1. Ugdymo karjerai stebėsenos rodiklių sąrašas pateikiamas šio Aprašo 1 priede.
2. **disponavimas UDGYMO KARJERAI stebėsenos informacija**
3. Ugdymo karjerai sistemos stebėsenos rodikliai ir jų reikšmės yra vieši. Vieša informacija nemokamai prieinama visiems ugdymo karjerai stebėsenos subjektams. Visais valstybės lygmens ugdymo karjerai duomenimis ir analitine informacija disponuoja Lietuvos Respublikos švietimo ir mokslo ministerija ir jos įgaliotos institucijos.
4. Savivaldybės administracija disponuoja duomenimis ir analitine informacija, gautais vykdant savivaldybės lygmens ugdymo karjerai sistemos stebėseną. Šie duomenys ir analitinė informacija kitų lygmenų ugdymo karjerai stebėsenos subjektams gali būti perduodami remiantis duomenų teikimo sutartimis tarp savivaldybės administracijos ir duomenų gavėjo. Savivaldybės lygmens ugdymo karjerai sistemos stebėsenos rodikliai ir jų reikšmės yra vieši.
5. Bendrojo ugdymo mokyklos ir profesinio mokymo įstaigos administracija disponuoja duomenimis ir analitine informacija, gautais vykdant mokyklos lygmens ugdymo karjerai stebėseną. Šie duomenys ir analitinė informacija kitų lygmenų ugdymo karjerai sistemos stebėsenos subjektams gali būti perduodami remiantis duomenų teikimo sutartimis tarp mokyklos administracijos ar jos įgalioto asmens ir duomenų gavėjo. Bendrojo ugdymo mokyklos ir profesinio mokymo įstaigos lygmens ugdymo karjerai sistemos stebėsenos rodikliai ir jų reikšmės yra vieši.
6. Savivaldybių administracijų, bendrojo ugdymo mokyklų ir profesinio mokymo įstaigų organizuojamai ugdymo karjerai stebėsenai naudojami valstybės lygmens ugdymo karjerai stebėsenai renkami duomenys apie ugdymo karjerai dalyvius, įstaigas, programas, aprūpinimą ir rezultatus.
7. Visuomenės informavimui apie ugdymo karjerai sistemos būklę viešinami ugdymo karjerai stebėsenos rodikliai ir pagal poreikį atliktų specialių ugdymo karjerai sistemos tyrimų rezultatai. Ugdymo karjerai stebėsenos rodikliai apskaičiuojami IS pagal rodiklių aprašuose nustatytą jų skaičiavimo dažnumą ir atitinkamai tokiu dažnumu galės būti viešinami. Rekomenduojama visuomenei pateikti ugdymo karjerai stebėsenos specialistų parengtas svarbiausių rodiklių kitimo tendencijų apžvalgas ir/ar interpretacijas.
8. **Rekomendacijos ugdymo karjerai stebėsenos sistemos modelį padėsiančiAI įgyvendinti informacinEi sistemAI**
9. IS kūrimo ir/ ar pritaikymo ugdymo karjerai poreikiams tikslas – parengti technologines priemones ugdymo karjerai sistemos stebėsenos modelio įgyvendinimui.
10. Siekiant užtikrinti ugdymo karjerai sistemos stebėsenos modeliui keliamo tikslo ir uždavinių realizavimą, sukurta ir/ ar pritaikyta IS turi turėti šias pagrindines funkcines sritis, kurios yra reikalingos ugdymo karjerai stebėsenos sistemos poreikiams:
    1. Duomenų apsikeitimo funkcinė sritis skirta duomenų iš kitų valstybės informacinių sistemų, valstybės ir/arba žinybinių registrų gavimui.
    2. Stebėsenos rodiklių funkcinė sritis skirta ugdymo karjerai stebėsenos sistemos rodiklių tvarkymui, jų verčių nustatymo taisyklių ir ribinių reikšmių tvarkymui.
    3. Analizės funkcinė sritis skirta ugdymo karjerai stebėsenos sistemos rodiklių analizės vykdymui pagal iš anksto suteiktas prieigos prie duomenų teises ir tam suteikiant įvairias analitines priemones.
    4. Apklausų tvarkymo funkcinė sritis skirta kurti ir organizuoti su ugdymu karjerai susijusių asmenų apklausoms, siekiant gauti Subjektyvius kokybinius duomenis, susijusius su ugdymo karjerai sistemos veiklų procesais ir jų rezultatais.
    5. Publikavimo funkcinė sritis skirta publikuoti ugdymo karjerai sistemos stebėsenos rezultatus.
    6. Duomenų įvedimo funkcinė sritis skirta įvesti informaciją į IS.
    7. Administravimo funkcinė sritis apima naudotojų ir jų teisių administravimo, saugumo užtikrinimo bei kitas informacinės sistemos veikimui užtikrinti reikalingas priemones.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_